Vazirlar Mahkamasining 2020-yil 14-maydagi 283-son qarori bilan tasdiqlangan Tashqi savdo operatsiyalari amalga oshirilishi monitoringini olib borish va nazorat qilish tartibi toʻgʻrisidagi nizomga oʻzgartirishlar kiritish haqida
(resolution, 2024-09-07)

Tashqi savdo operatsiyalari doirasida aktivlarni repatriatsiya qilish talablarini yanada takomillashtirish maqsadida Vazirlar Mahkamasi qaror qiladi: 1. Vazirlar Mahkamasining 2020-yil 14-maydagi 283-son qarori bilan tasdiqlangan Tashqi savdo operatsiyalari amalga oshirilishi monitoringini olib borish va nazorat qilish tartibi toʻgʻrisidagi nizomga ilovaga muvofiq quyidagilarni nazarda tutuvchi oʻzgartirishlar kiritilsin: tashqi savdo operatsiyalari boʻyicha aktivlarni repatriatsiya qilish taʼminlanmaganligi uchun moliyaviy jarimalar qoʻllash amaliyotini tartibga solish va debitorlik qarzdorliklarni hisoblash tartibiga aniqlik kiritish; moliyaviy jarima qoʻllanilgandan keyin 120 kun muddatda aktivlar repatriatsiya qilingan taqdirda, toʻlangan jarima summasining 75 foizini qaytarib berish tartibini joriy etish. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Vazirlar Mahkamasi huzuridagi Soliq qoʻmitasi raisi Sh.D. Kudbiyev zimmasiga yuklansin. 1. 27-band quyidagi tahrirda bayon etilsin: “27. Tashqi savdo kontraktlari boʻyicha aktivlar repatriatsiya qilinishini (chet eldan xorijiy valyutadagi mablagʻlar kelib tushishini yoki ushbu Nizomda koʻrsatilgan bojxona rejimlarida tovarlar respublikaga olib kirilishi va rasmiylashtirilishini, ishlar bajarilishi va xizmatlar koʻrsatilishini yoki mablagʻlarning qaytarilishini) mazkur Nizomning 23, 24 va 241-bandlarida belgilangan muddatlarda taʼminlamagan xoʻjalik yurituvchi subyektlar Oʻzbekiston Respublikasining “Valyutani tartibga solish toʻgʻrisida”gi Qonunining 111-moddasida belgilangan jarimani toʻlaydilar. Quyidagi hollarda tashqi savdo operatsiyalari boʻyicha debitor qarzdorlik muddati oʻtgan hisoblanmaydi: asbob-uskunalarni va (yoki) butlovchi qismlarni yetkazib berish muddatlari ularning texnik tavsiflariga hamda oʻziga xos xususiyatiga qarab bir yuz sakson kundan ortiq etib belgilangan importga oid kontraktlar boʻyicha yetkazib berish muddati davrida; Oʻzbekiston Respublikasi Prezidentining va Oʻzbekiston Respublikasi Vazirlar Mahkamasining qarorlariga muvofiq amalga oshiriladigan loyihalar doirasida tuzilgan importga oid kontraktlarda yoki mahsulot taqsimoti toʻgʻrisidagi bitimlarni amalga oshirish doirasida boshqaruvchi qoʻmita tomonidan tasdiqlangan importga oid kontraktlarda belgilangan muddatlar buzilmagan boʻlsa; investitsiya loyihalari doirasida tuzilgan kontraktlar boʻyicha loyihalashtirish, asbob-uskunalar va ehtiyot qismlarni yetkazib berish, shuningdek, asbob-uskunalarni oʻrnatish hamda qurilish-montaj ishlari bilan bogʻliq boʻlgan ishlarni (xizmatlarni) koʻrsatish yuzasidan importga oid kontraktlarda belgilangan muddatlar buzilmagan boʻlsa”. 2. 28-bandda: oʻn toʻqqizinchi xatboshi chiqarib tashlansin; yigirmanchi — yigirma sakkizinchi xatboshilar tegishlicha oʻn toʻqqizinchi — yigirma yettinchi xatboshilar deb hisoblansin; yigirma toʻrtinchi xatboshisi quyidagi tahrirda bayon etilsin: “Moliyaviy jarima qoʻllash toʻgʻrisidagi sud hujjati qonuniy kuchga kirgandan soʻng 120 kun ichida arizada koʻrsatilgan tashqi savdo kontraktlari boʻyicha toʻliq miqdorda aktivlar repatriatsiya qilinishi taʼminlangan taqdirda — toʻlangan jarima summasining 75 foizi qaytarib beriladi”.